แรงหนุนกลุ่มพลังงาน-แบงก์ ดัน SET ปิดเช้าบวก 1 จุด
SET ปิดเช้าบวก 1 จุด รับแรงหนุนกลุ่มพลังงานหลังราคาน้ำมันที่ปรับตัวเพิ่มสูงขึ้นมาอย่างต่อเนื่อง และแรงหนุนกลุ่มแบงก์จากอัตราดอกเบี้ยขาขึ้น  
7 ก.พ. 2565

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้เคลื่อนไหวอยู่ในกรอบแคบๆทั้งในแดนบวกและแดนลบ โดยดัชนีตลาดหุ้นไทยยังคงได้แรงหนุนจากกลุ่มพลังงาน หลังราคาน้ำมันที่ปรับตัวเพิ่มสูงขึ้นมาอย่างต่อเนื่อง จากความกังวลสถานการณ์พายุหิมะถล่มรัฐเท็กซัส และความตึงเครียดระหว่างรัสเซียและยูเครน ขณะทีโรงกลั่นก็ปรับตัวเพิ่มสูงขึ้นเนื่องจากค่าการกลั่นที่ปรับตัวสูงขึ้นในรอบหลายปี
ด้านกลุ่มแบงก์ยังคงปรับตัวขึ้นมาอย่างต่อเนื่องรับประโยชน์จากอัตราดอกเบี้ยขาขึ้น หลังอัตราผลตอบแทนพันธบัตรสหรัฐ (Bond Yield) โดยยังคงต้องติดตามดัชนีผู้บริโภคสหรัฐว่าจะออกมาในทิศทางไหน ซึ่งหากออกมาสูงกว่าตลาดคาดนักลงทุนก็จะกลับมากังวลกับการปรับขึ้นอัตราดอกเบี้ยของสหรัฐที่เร็วและแรงอีกครั้ง
สำหรับแนวโน้มตลาดหุ้นช่วงบ่าย นายศราวุธ กล่าวว่า มีโอกาสเคลื่อนไหวอยู่ในกรอบต่อเนื่องจากช่วงเช้า โดยให้แนวรับไว้ที่ 1,670 จุด และแนวต้าน 1,680-1,684 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTT มูลค่าการซื้อขาย 2,632.34 ล้านบาท ปิดที่ 40.00 บาท เพิ่มขึ้น 0.25 บาท
KBANK มูลค่าการซื้อขาย 2,221.37 ล้านบาท ปิดที่ 151.50 บาท ลดลง 0.50 บาท
IVL มูลค่าการซื้อขาย 1,762.92 ล้านบาท ปิดที่ 49.50 บาท เพิ่มขึ้น 1.50 บาท
GPSC มูลค่าการซื้อขาย 1,313.97 ล้านบาท ปิดที่ 76.75 บาท ลดลง 2.25 บาท
BBL มูลค่าการซื้อขาย 1,308.98 ล้านบาท ปิดที่ 140.00 บาท เพิ่มขึ้น 1.00 บาท